Sabon salon hana satar amsa ya yanjo rudani a kasar Indiya – AREWA.ng – Nigeria news.
Wani jami’in wata makaranta a Indiya ya bayar da hakuri, bayan da wasu hotuna na wasu dalibai da suka rufe kawunansu da kwalaye yayin jarabawa ya rinka yawo a shafukan sada zumunta.
An dauki hoton ne a lokacin wata jarabawa a wata makarantar sharar fagen shiga jami’a ta Haveri da ke jihar Karnataka a Indiya.
Hotunan sun nuna daliban makarantar zaune a cikin aji da kwalaye bisa kawunansu, an huda kwalayen ta yadda za su samu iska.
An bayyana cewa an yi hakane domin hana daliban satar amsa.
Daya daga cikin malaman makaranatar ya fito ya roki gafara bayan afkuwar lamarin.
Ya ce makarantar ta yi amfani da wannan sabon tsarin ne sakamakon ta ji labarin tsarin ya yi amfani matuka a wata makarantar.
Ya kuma bayyana cewa an yi hakan ne da yardar daliban, kuma wasu daliban ma daga gidajensu suka zo da kwalayensu.
Ya ce ”ba a tilasta wa kowane dalibi da cewa dole sa ya saka kwali a kai ba, idan za ku iya gani akwai wadanda babu kwalin a kansu .”
Ya ce ”wasu sun cire kwalayen bayan mintuna 15 wasu kuma bayan mintuna 20, bayan sa’a daya mu da kanmu muka ce kowa ya cire kwalin.”
Rahotanni sun bayyana cewa jami’ai a yankin sun garzaya makarantar bayan sun samu labarin wannan sabon tsarin da makarantar ta bullo da shi.
SC Peerjade wanda jami’i ne a kasar ya bayyana wannan sabon tsarin da makarantar ta yi gwaji a matsayin ”rashin imani.”
Related Topics:indiaNeranda modi
Hotuna: Labarin addinin Yarsan da ba a san shi ba sosai | BBC Hausa
Wurin bautar na yankin Kermanshah da ke yammacin Iran. Iddinin Yarsan ya samo asali ne tun karni na 14th ko 15th Century, ya na kuma kamanceceniya da mazhabar Shi’a. Addinin na da littafi mai suna Kalam-e Saranjam, da aka dora bisa koyarwar Sultan Sahak.
Addinin Yarsan na daga cikin tsofaffin addinai a Gabas Ta Tsakiya
Ana kiran addinin Ahl-e Haqq da harshen Larabci, ma’ana mutane masu gaskiya.
An yi kiyasin akalla akwai mabiya addinin miliyan uku a kasar Iran, wadanda yawanci ke zaune a yammacin kasar inda Kurdawa ke da rinjaye. Yayin da wasu mabiya 120,000 zuwa 150,000 ke kasar Iraqi, inda aka fi kiran su da suna Kaka’i.
Wata mai bincike mai suna Behnaz Hosseini, daga jami’ar Oxford wadda ke nazari kan tsirarun addinai a kasashen Iran da Iraqi, a kwanakin baya, ta shafe lokaci mai tsaho cikin mabiya addinin Yarsani a lokacin azumin kwana uku da suke yi.
Mabiya addinin Yarsani su na amfani da goge a lokutan bukukuwan addini da suke kira”tanbur” da rera wasu baitoci da kalamai da ake kira “kalam”
Mabiya addinin Yarsani na taruwa a kowanne wata a wani wuri da ake kira “jamkhaneh”. Ana kiran taron da “jam”.Duk wanda ya shiga zaman na jamkhaneh dole ne ya bi wasu ka’idoji, ciki har da sanya wata hula ta musamman. Sannan su na yin da’ira su na kallon wani wuri na musamman da aka kebe a cikin jamkhaneh
Yarsani su na yin azumi uku a watan Aban na jerin watannin da kasar Iran ke amfani da su, wanda ya ke farawa daga watan Oktoba zuwa Nuwamba.
A kowanne dare, al’ummomin da ke bin addinin Yarsani su na gudanar da zaman addu’ar jam’i a lokacin azumi da suke shan ruwa idan rana ta fadi
Ana gasa biredi da tafasasshen ruwan nama ko farfesu a lokacin shan ruwa
Behnaz Hossein
‘Ya’yan itatuwa na ruman na daya daga cikin kayan marmari masu muhimmanci ga mabiya addinin Yarsani musamman lokacin bukukuwa
Gashin baki wata alama ce ta daukaka da girmamawa ga al’umar Yarsani, maza na tara gashin baki ba tare da askewa ko ragewa ba
Sai dai kundin tsarin mulkin Iran bai amince da mabiya Yarsani marasa rinjaye ba kamar mabiya addinin kirista da Yahudawa ko Zoroastrians. A maimakon haka, gwamnati kan dauki ‘yan Yarsani a matsayin mabiya mazhabar Shi’a da ke bin tafarkin Sufaye. Wasu daga cikin malaman Shi’a a Iran na kallon wadannan mutane da wadanda ba su yi imani da mazhabarsu ba
Yawancin mutanen sun shaida wa Majalisar Dinkin Duniya shekarar 2018 sun gagara yi wa ‘ya’yansu rijistar haihuwa, saboda an haramta musu yin haka ba sa iya zaman makoki idan dayansu ya mutu kamar yadda addini ya tanada, sannan ba a ba su damar wallafa littafan addininsu ba , sannan ana hukunta su da cin zarafin addinin musulunci da kalaman batanci ga Annabi Muhammad SAW. Yayin da sojoji ke tilastawa wasu yanke gashin bakinsu
Wadannan hotunan mallakar Behnaz Hosseini ne.